Палацава-паркавы комплекс Бішэўскіх (Лынтупы)

Пала́цава-па́ркавы ко́мплекс Бішэ́ўскіх — помнік архітэктуры і садова-паркавага мастацтва пачатку XX ст. у Лынтупах. Знаходзіцца на паўднёва-заходняй ускраіне мястэчка, на беразе ракі Лынтупкі. Твор архітэктуры нэарэнэсансу. Аб’ект Дзяржаўнага сьпісу гістарычна-культурных каштоўнасьцяў Беларусі. Комплекс падзяляецца на дзьве зоны. Парадная зона перад палацам (цэнтар комплексу) улучае партэр, мураваны аркавы мост, капліцу, службовы флігель і бровар. За палацам і ставам разьмяшчаецца выцягнутая папярочнай восьсю гаспадарчая зона. Гісторыя Сядзіба ў Лынтупах пачала фармавацца ў канцы XVIII ст., калі яна знаходзілася ў валоданьні Гільзенаў. У 1907 годзе Юзэф Бішэўскі збудаваў мураваны палац. Архітэктура Палац — помнік архітэктуры нэарэнэсансу. У асымэтрычнай аб’ёмна-прасторавай кампазыцыі дамінуе 3-ярусная чацьверыковая вежа. Насычаная архітэктарская плястыка ўлучае канелаваныя калёны, пілястры, анты, рустоўку, ракавіны, атык з балюстрадай ды іншае. Плян будынка калідорны. Сярод гаспадарчых пабудоваў вылучаецца вежа-вяндлярня з машыкулямі і вокнамі-байніцамі ў рэтраспэктыўна-замкавым стылі. Парк Парк пэйзажна-рэгулярнага тыпу (плошча 6 га). Насаджэньні групуюцца пэрымэтрам чатырох ставоў і каналаў паміж імі на рацэ Лынтупцы. Галоўны прастакутны выцягнуты папярочнай восьсю стаў выдзяляецца каля палаца гранітнай набярэжнай з сходамі (набярэжная мела дэкаратыўную скульптуру). У парку растуць клён серабрысты, елка блакітная, арэх шэры, лістоўніца эўрапэйская, піхта сыбірская ды іншае. Галерэя Гістарычныя здымкі Сучасныя здымкі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5. Вонкавыя спасылкі Палацава-паркавы комплекс Бішэўскіх у Лынтупах, Radzima.org